เรียนถามค่ะ เป็นฝีที่อวัยวะเพศ ไปซื้อยาเภสัชให้ยาแก้อักเสบและฆ่าเชื้อมา ทานได้ 1 วัน รู้สึกทุเลาลงไม่ปวดแล้ว แต่เมื่อเช้าพอตื่นขึ้นมากลับมีอาการปวดบวมเหมือนจะใหญ่ขึ้น สันนิษฐานว่าอาจเพราะเมื่อวานกินแกงไตปลามีหน่อไม่ดอง หรือเพราะอาบน้ำร้อน จะเป็นไปได้ไหมคะ ควรรักษาและปฏิบัติตนอย่างไร
สวัสดีค่ะ หากฝีที่เป็นที่อวัยวะเพศนั้น อยู่บริเวณแคม น่าจะเป็นฝีที่เกิดจากถุงน้ำของต่อมบาร์โธลินอักเสบซึ่งต่อมบาร์โธลิน (Bartholin's gland) เป็นต่อมขนาดเล็กที่อยู่ตรงแคมทั้ง 2 ข้าง มีหน้าที่ผลิตเมือก เพื่อช่วยในการหล่อลื่นขณะมีเพศสัมพันธ์ โดยจะมีท่อมาเปิดออกที่บริเวณใกล้ปากช่องคลอด หากท่อของต่อมมีการอุดตัน จะทำให้เมือกที่สร้างจากต่อมสะสมอยู่ในต่อมมากขึ้นเรื่อยๆ จนกลายเป็นก้อนถุงน้ำได้ ซึ่งจะทำให้คลำได้เป็นก้อน ตรงบริเวณแคมใหญ่ติดกับปากช่องคลอด โดยปกติถุงน้ำนี้จะไม่ทำให้เจ็บ แต่หากถุงน้ำของต่อมบาร์โธลินนี้เกิดการอักเสบติดเชื้อ ก็จะทำให้มีอาการเจ็บและปวด และอาจกลายเป็นฝีหนองได้สำหรับการรักษา หากถุงน้ำมีขนาดเล็กและไม่มีการอักเสบ การนั่งแช่ในน้ำอุ่นวันละ 2-3 ครั้ง ครั้งละ 20-30 นาที อาจช่วยให้ก้อนยุบลงได้ เนื่องจากความร้อนจะไปขยายเปิดปากท่อของต่อมออกได้ หากก้อนไม่ยุบหายไป หรือมีการอักเสบเกิดขึ้น คือมีอาการเจ็บและปวด หรือมีการขยายขนาดบวมใหญ่ขึ้น ก็ควรไปพบสูติ-นรีแพทย์ค่ะ ซึ่งหากเป็นการอักเสบของถุงน้ำต่อมบาร์โธลิน การรักษาคือการทานยาปฏิชีวนะ ร่วมกับการผ่าตัดระบายเมือกและหนองออกค่ะ